SKRIFTLIG FORESPØRGSEL E-3856/00

af Daniel Varela Suanzes-Carpegna (PPE-DE) til Kommissionen

(8. december 2000)

Om: Udvidelse og regionalpolitik: økonomisk, social og territoriel samhørighed i de maritime regioner i EU's yderste periferi

Efter to års forhandlinger med ansøgerlandene i Luxembourg-gruppen (Polen, Ungarn, Den Tjekkiske Republik, Slovenien, Estland og Cypern) indledtes i april 2000 drøftelserne om gennemførelse af fællesskabsretten om strukturfondene (kapitel 21 i forhandlingerne) med de seks lande, der udgør denne gruppe. I denne forbindelse har EP netop i oktober 2000 vedtaget en beslutning (R5-0417/2000(1) af 4.10.00) om udvidelse af EU, som indeholder EP's krav vedrørende tiltrædelsesproceduren og de forhandlinger, der finder sted i forbindelse hermed. I punkt 102 i denne beslutning om udvidelse af EU påpeger EP, at:

Den Europæiske Unions opgave består i at reagere hensigtsmæssigt på udvidelsen, som vil medføre optagelse af et stort antal ugunstigt stillede områder; advarer mod risikoen for en uafbalanceret vækst i de forskellige regioner i de nye medlemslande, både som følge af visse ansøgerlandes egne interne politikker og som følge af markedsvirkninger og investeringer fra medlemsstaterne, og opfordrer derfor Kommissionen til at omformulere kriterierne for strukturstøtte for at sikre en passende bistand til ugunstigt stillede regioner i såvel ansøgerlandene som de nuværende medlemsstater; kræver, at EU opretholder de nuværende samhørighedskrav uanset de statistiske ændringer af beregningen af gennemsnitsindtægten i EU, som er forårsaget af udvidelsen;

Kan Kommissionen oplyse, i hvilket omfang der tages hensyn til dette krav fra EP under tiltrædelsesproceduren og forhandlingerne herom med Luxembourg-gruppen, navnlig i forbindelse med kapitel 21? Kan Kommissionen i denne sammenhæng informere om, hvilken virkning udvidelsen vil få på den økonomiske, sociale og territorielle samhørighed for de maritime regioner i den yderste periferi i de nuværende 15 EU-lande, som hører under mål 1?

Hvilke strategier, instrumenter og mekanismer anses for passende og nødvendige for fortsat at fremme den økonomiske, sociale og territorielle samhørighed for de maritime regioner i den yderste periferi, som hører under mål 1, efter tiltrædelse af lande, som har mindre udviklede regioner end dem, der i øjeblikket er omfattet af mål 1, hvilket vil bidrage betydeligt til at forøge de førstnævntes karakter af perifere områder og betyde, at de regioner, som i øjeblikket hører under mål 1, mister denne status, selv om det kun vil ske som følge af statistiske og ikke reelle årsager?

(1) Vedtagne tekster fra 4.10.2000, s. 1.

Svar afgivet på Kommissionens vegne af Michel Barnier

(1. marts 2001)

Alle de spørgsmål, som det ærede medlem rejser, er behandlet i den anden rapport om økonomisk og social samhørighed, som Kommissionen vedtog den 31. januar 2001(1).

I denne rapport gøres deres overvejelser om den fremtidige regionalpolitik i en udvidet Union. Målet er at udløse en debat inklusive i et større forum, der vil finde sted i Bruxelles i maj 2001.

Med hensyn til forhandlingerne om kapitel 21 henviser Kommissionen det ærede medlem til det svar, den gav på hans skriftlige spørgsmål 3858/00(2).

(1) KOM(2001) 24.

(2) EFT C 187 E af 3.7.2001, s. 67.